
05 iulie 2021
Comunicat de presă
Informare privind rezultatele înregistrate în prima sesiune a examenului de Bacalaureat 2021
Ministerul Educației a publicat astăzi, 5 iulie, pe site-ul dedicat bacalaureat.edu.ro, rezultatele obținute de absolvenții studiilor liceale care au susținut probele examenului național de Bacalaureat în sesiunea iunie-iulie 2021. 
Rezultatele au fost afișate atât pe pagina web menționată anterior, cât și în centrele de examen, prin anonimizarea numelui și a prenumelui candidaților, în concordanță cu prevederile art. 5 și ale art. 6 din Regulamentul UE 2016/679 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date de abrogare a Directivei 95/46/CE (Regulamentul general privind protecția datelor – RGPD/GDPR).
La nivelul județului Gorj, rata cumulată de promovare (înainte de contestații) este de 56,48% (49,75% în sesiunea iunie-iulie 2020). Pentru promoția curentă, rata de promovare este 66,86% iar pentru promoțiile anterioare – 21,82%.
Au promovat 1774 de candidați, dintr-un total de 3141 de candidați prezenți. Dintre aceștia, 2417 candidați provin din promoția curentă, iar 724 candidați din promoțiile anterioare.
[bookmark: _GoBack]5 candidați au obținut media 10 (4 în prima sesiune a anului trecut).
Pe discipline de examen, situația candidaților cu note de 10 este următoarea:
· 60 au obținut nota 10 la proba de Limba și literatura română;
· 46 au obținut nota 10 la proba obligatorie a profilului;
· 113 au obținut nota 10 la proba la alegere a profilului și a specializării.
Contestațiile pot fi depuse/transmise astăzi, 5 iulie, în intervalul orar 12:00 - 18:00, inclusiv prin mijloace electronice. În această situație, candidații completează, semnează și depun/transmit prin mijloace electronice și o declarație-tip în care se menționează faptul că au luat cunoștință că nota acordată ca urmare a soluționării contestației poate modifica, după caz, nota inițială, prin creștere sau descreștere. Pentru candidații minori, declarația-tip este semnată și de către părinții/reprezentanții legali ai acestora.
Rezultatele înregistrate după soluționarea contestațiilor vor fi anunțate vineri, 9 iulie.
Pentru a fi declarat promovat, un absolvent de liceu trebuie să îndeplinească următoarele condiții, cumulativ:
· recunoașterea/echivalarea/susținerea tuturor probelor de evaluare a competențelor lingvistice și digitale;
· susținerea tuturor probelor scrise și obținerea notei 5 (cel puțin) la fiecare dintre acestea;
· obținerea mediei 6 (cel puțin) la probele scrise.

